সল্টলেকের উইপ্রো মোড়ের কাছে দাঁড়িয়ে থাকা বাসে অগ্নিকাণ্ড। বুধবার সকালের ওই ঘটনায় কোনও হতাহতের খবর নেই। তবে বেশ কিছুক্ষণের জন্য নবদিগন্ত সেতুর নীচের রাস্তায় যান চলাচল বন্ধ 
হয়ে যায়। 
পুলিশ সূত্রের খবর, এদিন সকালে নিকো পার্ক থেকে উইপ্রো মোড়ের দিকে যাওয়ার রাস্তায় দাঁড়িয়েছিল ওই বাসটি। বাসের মধ্যেই স্টোভ জ্বালিয়ে চলছিল রান্না। আচমকাই স্টোভ থেকে কেরোসিন তেল পড়ে আগুন লেগে যায়। বিপদ বুঝে পালিয়ে যান বাসের চালক এবং খালাসি। খবর পেয়ে ঘটনাস্থলে পৌঁছয় দমকলের দু’টি ইঞ্জিন। কিছুক্ষণের মধ্যেই আগুন নিয়ন্ত্রণে আসে। 
তবে সূত্রের খবর, দমকল পৌঁছনোর আগেই বাসটির বেশিরভাগ অংশ পুড়ে গিয়েছিল। এই ঘটনার জেরে যান চলাচল নিয়ন্ত্রণ করে পুলিশ। সল্টলেকগামী গাড়িগুলিকে এ এল-বি এল মোড় দিয়ে ঘুরিয়ে দেওয়া হয়।